
讘讘讗 讘转专讗 爪讞 注"讘 - 驻讬专讜砖 砖讟讬讬谞讝诇抓

转讗谞讗 [砖谞讛 讛讞讻诐] 讘讛住讘专 讛讚讘专讬诐: 讜诪讬讬砖谉 讜讛讜诇讱 注讚 讛讞讙 (讞讙 讛住讜讻讜转), 砖爪专讬讱 砖讬讛讗 讛讬讬谉 谞砖诪专 砖诇讜砖 砖谞讬诐 砖诇讬诪讜转 讜砖讬转拽讬讬诐 注讚 讞讙 讛住讜讻讜转.


讗 诪砖谞讛 讛诪讜讻专 诪拽讜诐 (砖讟讞 讗讚诪讛) 诇讞讘讬专讜, 讜讻谉 驻讜注诇 讛诪拽讘诇 诪拽讜诐 诪讞讘讬专讜 讻讚讬 诇注砖讜转 诇讜 讘讬转 讞转谞讜转 诇讘谞讜, 砖讛讘谉 讛谞砖讜讬 讝讛 注转讛 讬讙讜专 讘讘讬转 讛拽讟谉 讛讝讛 诇驻讬 砖注讛, 讗讜 讘讬转 讗诇诪谞讜转 诇讘转讜 砖谞转讗诇诪谞讛 讜讞讜讝专转 诇讙讜专 讘讘讬转讜 鈥� 讘讜谞讛 注诇 砖讟讞 讗讚诪讛 砖诇 讗专讘注 讗诪讜转 注诇 砖砖 讗诪讜转, 讗诇讜 讚讘专讬 专' 注拽讬讘讗; 专' 讬砖诪注讗诇 讗讜诪专: 讘谞讬谉 拽讟谉 讻讝讛 专驻转 讘拽专 讛讬讗 讝讜 讜诇讗 讚讬专转 讘谞讬 讗讚诐.


讛专讜爪讛 诇注砖讜转 专驻转 讘拽专 鈥� 讘讜谞讛 讗专讘注 讗诪讜转 注诇 砖砖.


讘讬转 拽讟谉 讛讜讗 砖砖 注诇 砖诪讜谞讛, 讘讬转 讙讚讜诇 鈥� 砖诪讜谞讛 注诇 注砖专, 讟专拽诇讬谉 鈥� 讛讜讗 注砖专 注诇 注砖专. 讜讻诇 讗讞讚 诪讗诇讜 专讜诪讜 (讙讜讘讛讜) 讻讞爪讬 讗专讻讜 讜讻讞爪讬 专讞讘讜 讬讞讚. 讜专讗讬讛 诇讚讘专, 专讘谉 砖诪注讜谉 讘谉 讙诪诇讬讗诇 讗讜诪专: 讻讘谞讬谉 讛讛讬讻诇, 砖讻讱 讛讬讜 讛诪讬讚讜转 砖诇讜 鈥� 讗专讘注讬诐 讗诪讛 讗专讻讜, 讜注砖专讬诐 讗诪讛 专讜讞讘讜. 讜讙讜讘讛讜, 砖讛讜讗 砖诇讜砖讬诐 讗诪讛, 讛专讬讛讜 诪讞爪讬转 诪谉 讛爪讬专讜祝 砖诇 砖谞讬讛诐.


讘 讙诪专讗 讜砖讜讗诇讬诐 注诇 诇砖讜谉 讛诪砖谞讛: 诇诪讛 诇讬 诇诪讬转谞讗 [诇砖谞讜转] 讘讬转 讞转谞讜转 诇讘谞讜 讜讘讬转 讗诇诪谞讜转 诇讘转讜? 诇讬转谞讬 [砖讬砖谞讛] 讘讬转 讞转谞讜转 诇讘谞讜 讜诇讘转讜, 讜讘讬转 讗诇诪谞讜转 诇讘谞讜 讜诇讘转讜! 讜诪砖讬讘讬诐: 诪诇转讗 讗讙讘 讗讜专讞讬讛 拽讗 诪砖诪注 诇谉 [讚讘专 讘讚专讱 讗讙讘 讛砖诪讬注 诇谞讜], 讚诇讗 讚专讻讗 讚讞转谞讗 诇诪讬讚专 讘讬 讞诪讜讛 [砖讗讬谉 讚专讱 讞转谉 诇讙讜专 讘讘讬转 讞诪讬讜], 讗讬谉 讝讜 讚专讱 讗专抓,


讻讚讻转讬讘 [讻诪讜 砖谞讗诪专] 讘住驻专 讘谉 住讬专讗: 讛讻诇 砖拽诇转讬 讘讻祝 诪讗讝谞讬诐 讜诇讗 诪爪讗转讬 讚讘专 砖讛讜讗 拽诇 诪住讜讘讬谉. 讜讗讜诇诐 拽诇 诪住讜讘讬谉 诪讘讞讬谞讛 诪讜住专讬转 鈥� 讞转谉 讛讚专 讘讘讬转 讞诪讬讜, 讜拽诇 诪讞转谉 讛讚专 讘讘讬转 讞诪讬讜 鈥� 讗讜专讞 诪讻谞讬住 讗讜专讞. 讜拽诇 诪讗讜专讞 鈥� 诪砖讬讘 讚讘专 讘讟专诐 讬砖诪注 讗转 讛砖讗诇讛 讻专讗讜讬, 砖谞讗诪专: "诪砖讬讘 讚讘专 讘讟专诐 讬砖诪注 讗讜诇转 讛讬讗 诇讜 讜讻诇诪讛" (诪砖诇讬 讬讞, 讬讙). 讜诇讻谉 诇讗 谞砖谞讛 讘诪砖谞讛 注谞讬谉 讝讛 砖诇 讛注讜砖讛 讘讬转 讞转谞讜转 诇讘转讜.


讙 砖谞讬谞讜 讘诪砖谞讛 砖专' 讬砖诪注讗诇 讗讜诪专: 专驻转 讘拽专 讛讬讗 讝讜. 讜诪讬讚 讗讞专 讻讱 砖谞讬谞讜: 讛专讜爪讛 诇注砖讜转 专驻转 讘拽专 讘讜谞讛 讗专讘注 讗诪讜转 注诇 砖砖. 讜砖讜讗诇讬诐: 讛诇讻讛 讝讜 砖诇 专驻转 讘拽专 诪讗谉 拽转谞讬 诇讛 [诪讬 砖谞讛 讗讜转讛]? 讗讬讻讗 讚讗诪专 [讬砖 诪讬 砖讗讜诪专] 砖专' 讬砖诪注讗诇 拽转谞讬 诇讛 [砖谞讛 讗讜转讛] 讜讻讛诪砖讱 诇讚讘专讬讜. 讜讗讬讻讗 讚讗诪专 [讜讬砖 诪讬 砖讗讜诪专] 砖专' 注拽讬讘讗 拽转谞讬 诇讛 [砖谞讛 讗讜转讛] 讜讻转砖讜讘讛 诇讚讘专讬 专' 讬砖诪注讗诇.


 讜诪住讘讬专讬诐:  讗讬讻讗 讚讗诪专 [讬砖 诪讬 砖讗讜诪专] 砖专' 注拽讬讘讗 拽转谞讬 诇讛 [砖谞讛], 讜讛讻讬 拽讗诪专 [讜讻讱 讛讜讗 讗讜诪专], 讻讱 讛讜讗 诪砖讬讘 诇专' 讬砖诪注讗诇: 讗祝 注诇 驻讬 砖讗讻谉 专驻转 讘拽专 讛讬讗, 诪讻诇 诪拽讜诐 驻注诪讬诐 砖讗讚诐 注讜砖讛 讚讬专转讜 拽讟谞讛 讻专驻转 讘拽专, 讜注诇 讻讱 讬讻讜诇 讛诪讜讻专 讗讜 讛拽讘诇谉 诇讛住转诪讱, 讜讗讬谞讜 讞讬讬讘 讘讬讜转专 诪诪讬讚讜转 讗诇讛 砖诇 讗专讘注 讗诪讜转 注诇 砖砖 讗诪讜转. 讜讗讬讻讗 讚讗诪专 [讜讬砖 诪讬 砖讗讜诪专] 砖专' 讬砖诪注讗诇 拽转谞讬 诇讛 [砖谞讛 讗讜转讛] 讻讛诪砖讱 诇讚讘专讬讜, 讜讛讻讬 拽讗诪专 [讜讻讱 讛讜讗 讗讜诪专] 诇专' 注拽讬讘讗: 诪讬讚讛 讝讜 砖谞转转 诇讘讬转 讞转谞讜转 鈥� 专驻转 讘拽专 讛讬讗 讝讜, 砖讛专讜爪讛 诇注砖讜转 专驻转 讘拽专, 注讜砖讛 讗专讘注 讗诪讜转 注诇 砖砖 讻诪讬讚讜转 讗诇讛 砖讛讜讝讻专讜 讘讚讘专讬 专' 注拽讬讘讗, 讗讘诇 讘讬转 诇诪讙讜专讬 讗讚诐 爪专讬讱 诇讛讬讜转 讙讚讜诇 讬讜转专.


讚 砖谞讬谞讜 讘诪砖谞讛 砖讟专拽诇讬谉 讛讜讗 注砖专 注诇 注砖专. 讜诪住讘讬专讬诐: 诪讗讬 [诪讛讜] 讟专拽诇讬谉? 鈥� 诪讛 砖谞拽专讗 讘讗专诪讬转 拽讜讘转讗 讘讬 讜讜专讚讬 [讗讛诇 讛谞诪爪讗 讘讘讬转, 讘诪拽讜诐, 讛讜讜专讚讬诐].


转讗谞讬 [砖谞讛 讛讞讻诐]: 讜拽谞转讬专 讚讜专砖 砖讟讞 讙讚讜诇 讬讜转专 讜讛讜讗 砖转讬诐 注砖专讛 讗诪讜转 讗讜专讱 注诇 砖转讬诐 注砖专讛 讗诪讜转 专讜讞讘. 讜诪住讘讬专讬诐: 诪讗讬 [诪讛讜] "拽谞转讬专"? 鈥� 转专讘抓 讗驻讚谞讬 [讞爪专 砖诇 讗专诪讜谉, 讛注砖讜讬讛 诇谞讜讬].


讛 砖谞讬谞讜: 专讜诪讜 讻讞爪讬 讗专讻讜 讜讻讞爪讬 专讞讘讜, 讜专讗讬讛 诇讚讘专, 专讘谉 砖诪注讜谉 讘谉 讙诪诇讬讗诇 讗讜诪专: 讻讘谞讬谉 讛讬讻诇. 讜砖讜讗诇讬诐: "专讗讬讛 诇讚讘专" 诪讗谉 拽转谞讬 诇讛 [诪讬 砖谞讛 讗讜转讛]? 讗讬讻讗 讚讗诪专 [讬砖 诪讬 砖讗讜诪专] 砖专讘谉 砖诪注讜谉 讘谉 讙诪诇讬讗诇 拽转谞讬 诇讛 [砖谞讛 讗讜转讛], 讜讛讻讬 拽讗诪专 [讜讻讱 讛讜讗 讗讜诪专]: 专讗讬讛 诇讚讘专 诪谞讬谉? 讗诪专 专讘谉 砖诪注讜谉 讘谉 讙诪诇讬讗诇: 讛讻诇 讻讘谞讬谉 讛讬讻诇.


讜讗讬讻讗 讚讗诪专 [讜讬砖 诪讬 砖讗讜诪专] 砖讛转谞讗 拽诪讗 拽转谞讬 诇讛 [讛专讗砖讜谉 砖谞讛 讗讜转讛], 讜专讘谉 砖诪注讜谉 讘谉 讙诪诇讬讗诇 讗转诪讜讛讬 拽讗 诪转诪讛 [转诪讛 注诇 讚讘专讬讜], 讜讛讻讬 拽讗诪专 诇讬讛 [讜讻讱 讗讜诪专 诇讜] 诇转谞讗 拽诪讗 [讛专讗砖讜谉]: 专讗讬讛 诪谞讬谉 讗转讛 诪讘讬讗 诇住讘专讛 讝讜 鈥� 诪讘谞讬谉 讛讬讻诇, 讗讟讜 讻讜诇讬 注诇诪讗 [讜讻讬 讻诇 讛注讜诇诐] 讻讘谞讬谉 讛讬讻诇 注讘讚讬 [注讜砖讬诐]?


讗诇讗 讛讻诇 讘讜谞讬诐 讻讚专讻诐, 讜讻诪谞讛讙 讛诪讚讬谞讛. 转谞讬讗 [砖谞讜讬讛 讘专讬讬转讗], 讗讞专讬诐 讗讜诪专讬诐: 专讜诪讜 讻拽讜专讜转讬讜 讛转讜诪讻讜转 讗转 讛转拽专讛 诇专讜讞讘 讛讘讬转. 讜砖讜讗诇讬诐: 讜诇讬诪讗 [讜砖讬讗诪专] 讛转谞讗 拽诪讗 驻砖讜讟 讬讜转专: 专讜诪讜 讻专讞讘讜! 讜诪砖讬讘讬诐: 讗讬讘注讬转 讗讬诪讗 [讗诐 转专爪讛 讗诪讜专]: 讘讬转讗 诪注讬诇讗讬 专讜讜讞讗 [讘讬转 谞注砖讛 拽爪转 讬讜转专 诪专讜讜讞 诪诇诪注诇讛] 砖讛讻转诇讬诐 爪专讬诐 讬讜转专 讘讞诇拽诐 讛注诇讬讜谉, 讜诇讻谉 拽爪专讜转 讛拽讜专讜转 讬讜转专 诪专讜讞讘 讛讘讬转 诇诪讟讛. 讜讗讬讘注讬转 讗讬诪讗 [讜讗诐 转专爪讛 讗诪讜专]: 诪砖讜诐 讚讗讬讻讗 讘讬 讻讜讜讬 [砖讬砖 诪拽讜诐 讛讞诇讜谞讜转], 驻转讞讬诐 拽讟谞讬诐 讘注讜讘讬 讛讻转诇讬诐 砖讘讛诐 诪谞讬讞讬诐 讗转 讛拽讜专讜转, 讜谞诪爪讗 砖讛拽讜专讜转 讗专讜讻讜转 诪专讜讞讘 讛讘讬转, 讜诇驻讬 讘专讬讬转讗 讝讜 讙讜讘讛讜 砖诇 讛讘讬转 讙讚讜诇 诪注讟 诪专讜讞讘讜.


讜 讘注谞讬谉 讝讛 砖诇 讛专讗讬讛 诪谉 讛讛讬讻诇, 诪住讜驻专 砖专' 讞谞讬谞讗 谞驻拽 诇拽专讬讬转讗 [讬爪讗 诇讻驻专讬诐], 讜砖诐 专诪讜 诇讬讛 拽专讗讬 讗讛讚讚讬 [讛砖诇讬讻讜, 讛专讗讜 诇讜 住转讬专讛 讘讬谉 砖谞讬 讻转讜讘讬诐 诪讝讛 注诇 讝讛]: 讻转讬讘 [谞讗诪专]: "讜讛讘讬转 讗砖专 讘谞讛 讛诪诇讱 砖诇诪讛 诇讛' 砖砖讬诐 讗诪讛 讗专讻讜 讜注砖专讬诐 专讞讘讜 讜砖诇砖讬诐 讗诪讛 拽讜诪转讜" (诪诇讻讬诐 讗 讜, 讘), 讜讻转讬讘 [讜谞讗诪专] 讘转讬讗讜专 讛讞诇拽 讛驻谞讬诪讬 砖诇 讛讛讬讻诇: "讜诇驻谞讬 讛讚讘讬专 注砖专讬诐 讗诪讛 讗专讱 讜注砖专讬诐 讗诪讛 专讞讘 讜注砖专讬诐 讗诪讛 拽讜诪转讜" (诪诇讻讬诐 讗 讜, 讻), 讛专讬 砖注砖专讬诐 讗诪讛 拽讜诪转讜, 讜诇讗 砖诇讜砖讬诐! 讗诪专 诇讛讜 [诇讛诐]: 讻讬 拽讗 讞砖讬讘 [讻讗砖专 讛讜讗 诪讜谞讛] 讘驻住讜拽 讛砖谞讬 鈥� 诪砖驻转 讛讻专讜讘讬诐 讜诇诪注诇讛 讛讜讗 讞讜砖讘, 砖诇诪注诇讛 诪谉 讛讻专讜讘讬诐 砖讙讜讘讛诐 注砖专 讗诪讜转 讛讬讜 注讜讚 注砖专讬诐 讗诪讛.


 讜砖讜讗诇讬诐:  诪讗讬 拽讗 诪砖诪注 诇谉 [诪讛 讛砖诪讬注 诇谞讜 讛讻转讜讘 讘讻讱] 砖讗讬谞讜 诪讞砖讬讘 讗转 诪拽讜诪诐 砖诇 讛讻专讜讘讬诐?

